b'\n_START_ARTICLE_\nDS \xc2\xabLofoten\xc2\xbb (1884)\n_START_SECTION_\nHistorie\n_START_PARAGRAPH_\nSkipet ble sj\xc3\xb8satt 22. juli 1884 og overlevert senere samme \xc3\xa5r. DS \xc2\xabLofoten\xc2\xbb ble etter overleveringen satt inn p\xc3\xa5 ruten Bergen \xe2\x80\x93 Vester\xc3\xa5len som kombinert passasjer- og lasteskip. 9. september 1885 grunnst\xc3\xb8tte hun ved Haugsnes i B\xc3\xb8 i Vester\xc3\xa5len. Skipet ble trukket av grunnen og reparert i Trondheim for 69\xc2\xa0000 kroner.\n_START_SECTION_\nI hurtigruten\n_START_PARAGRAPH_\nI 1893 fikk Vesteraalens Dampskibsselskab kontrakt med staten p\xc3\xa5 \xc3\xa5 drive hurtigrutetrafikk med ukentlige avganger mellom Trondheim og Hammerfest. For \xc3\xa5 oppfylle kontrakten ble DS \xc2\xabLofoten\xc2\xbb satt inn som reserveskip p\xc3\xa5 ruten fra starten i 1893 til 1903. I 1896 grunnst\xc3\xb8tte hun ved Agdenes og sank. Skipet ble hevet og slept til Trondheim hvor hun ble reparert og samtidig forlenget med 5,4 meter. Ved siden av rollen som reserveskip i hurtigruten og innsatsen i kystruten mellom Bergen og Vester\xc3\xa5len, gikk DS \xc2\xabLofoten\xc2\xbb i sommerrute til Svalbard fra 1886 til 1912. I 1903 ble oppgaven som reserveskip i hurtigruten overtatt av DS \xc2\xabAnden\xc3\xa6s\xc2\xbb, og DS \xc2\xabLofoten\xc2\xbb fortsatte i kyst- og nordsj\xc3\xb8-trafikk. I august 1912 br\xc3\xb8t det ut brann ombord, og skipet ble s\xc3\xa5 sterkt skadet at det senere ble kondemnert.\n_START_SECTION_\nSkipet\n_START_PARAGRAPH_\nI 1907 var DS \xc2\xabLofoten\xc2\xbbs tonnasje 425,94 bruttoregistertonn og 299,87 nettoregistertonn. Hovedmaskinen var en tosylindret compound dampmaskin med arbeidstrykk 80 psi, bygd ved Akers mekaniske verksted. Oppgitt ytelse var 250\xc2\xa0ihk (indikerte hestekrefter), og 53 nhk (nominelle hestekrefter), noe som ga en toppfart p\xc3\xa5 9 knop. Skroget var bygd i jern, og hun var sertifisert for 165 passasjerer i kystfart, 40 passasjerer i europeisk fart, og 285 passasjerer i lokalfart.'